पोरणे गोंयः पणजी बसस्टॅण्डा लागी मेरशी साकवाकडेन मेरशेच्या मनोज शशिधरन (39) हाका धपको दिवंन पळून गेल्लो हीट अॅण्ड रन प्रकरणांतली स्वीफ्ट मारूती गाडी चलोवपी नागणेश बंदी (32) हाका पोरणे गोंय पुलिसांनी निमणे सोदून काडून अटक केली. बंदी भारतीय नौदलाचो कर्मचारी आसा. मनोज शशिधरनाक जीएमसींत उपचार सुरू आसतना मरण आयिल्लें.
 घडणुकचे सुवातेर पोरणे गोंय पुलिसांक गाडयेतो तुटल्लो पत्र्याचो कुडको मेळल्लो. तज्ज्ञां कडेन तो तपासपाक दिल्या उपरांत ताणी तो 2010 वर्साचे बनावटीच्या सिल्वर रंगाच्या स्वीफ्ट मारूती गाडयेचो आसुए असो अदमास उक्तायलो. व्हो धागो मेळतगीर पोरणे गोंय पुलिसांनी पुलिसांचे पांच पंगड तयार करून तांणी गॅरेजी आनी थळाव्या लोकां कडल्यान म्हायती घेवपाक सुरवात केली. फाटल्या सोमाराक तांका पक्की खबर मेळतगीर तांणी गाडी सोदून काडली. बंदीन तो रावता त्या वरुणपुरी वास्को हांगच्या नौदल क्वॉर्टरा कडेन ल्हिपून दवरिल्ली.
 पुलिसांनी बंदीक दाबोळीच्या अटक करून गाडी जप्त केली. अटक चुकोवपा खातीर तो आपलें लोकेशन बदलत आशिल्लो. पुलिसांनी दिल्ले म्हायती प्रमाण 7 एप्रिलाक बंदी रातीं उसरां मेरेन पर्वरीच्या एका कॅसिनोत खेळत बसल्लो. 8 एप्रिलाक फातोडेर तो स्वीफ्ट गाडी घेवन वरूणपुरी वतना मेरशे साकवा कडेन ताणे मनोज शशिधरनाक धपको दिलो. थंय रावनास्तना तो गेलो. गाडी ताणे आपल्या क्वॉर्टसा कडेन दवरून तो अटक जावची न्हय म्हणून हांगा थंय रावतालो.
 पोरणे गोंय पुलिसांनी ताका भारतीय दंड संहितेच्या 279, 304, 201 कलमा खाला आनी मोटर वाहन कायद्याच्या कलम 134 (ए बी) खाला अटक केल्या. बायल पुलीस उपनिरीक्षक लॉरीन सिक्वेरा फुडलो तपास करता.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 